17/08/2018 | Administración LocalMunicipal
Fene
Secretaría
Convocatoria e bases reguladoras para a cobertura, mediante quenda de mobilidade, dunha vacante de policía do corpo de policía local do concello de Fene

Por Resolución da alcaldía 968/2018 do 10 de agosto acordouse convocar o proceso de provisión por quenda de mobilidade dunha vacante no corpo da Policía Local de Fene conforme ás bases que foron aprobadas pola Xunta de Goberno Local do 09.08.2018. Fanse públicas as citadas bases e convocatoria, sendo o prazo de presentación de solicitudes de participación de 20 días naturais contados a partir do seguinte ao da publicación do anuncio da convocatoria no Boletín Oficial do Estado. É obxecto da presente convocatoria, e bases reguladoras da mesma, a cobertura, mediante quenda de mobilidade, dunha vacante de Policía Local (Escala de Administración Especial, Subescala de Servizos Especiais, pertencente á Escala Básica de Policía Local, con categoría de Policía, encadrada no grupo profesional C, subgrupo C1), que figura na RPT municipal, así como no cadro de persoal, como vacante e coa dotación orzamentaria correspondente. A dita vacante será obxecto de cobertura mediante quenda de mobilidade entre persoal doutros Corpos de Policía Local de Galicia; e, a tal efecto, e para a selección do persoal finalmente ocupante, utilizarase o sistema de concurso, con arranxo ao previsto na base sétima que, en todo caso, se adecúa ao regulado, pola normativa de aplicación para os procedementos, como o presente, de mobilidade. En todo caso, en todo o non previsto nas presentes bases estarase ao disposto, ao efecto, pola Lei 4/2007, de Coordinación das Policías Locais de Galicia, Decreto 243/2008, de 16 de outubro, que desenvolve a Lei de Coordinación de Policías Locais de Galicia e Orde de 28 de xaneiro da Consellería de Presidencia, Administracións Públicas e Xustiza (DOG nº 22, de 2 de febreiro de 2009); así como as restantes disposicións normativas concordantes. Os/as aspirantes deberán reunir os seguintes requisitos, que deberán acreditar na data en que remate o prazo de presentación de instancias: a) Ostentar, en propiedade, a categoría de Policía noutros corpos de Policía Local da Comunidade Autónoma de Galicia. b) Ter unha antigüidade mínima de tres anos na citada categoría. c) Faltarlle, como mínimo, 12 anos para o pase previsto á situación de segunda actividade. d) Non haber sido separado mediante expediente disciplinario do servizo de ningunha Administración Pública ou dos órganos constitucionais ou estatutarios das Comunidades Autónomas (CCAA), nin estar na situación de inhabilitación absoluta ou especial para o desempeño de empregos ou cargos públicos por resolución xudicial, cando se tratara de acceder ao corpo ou escala de persoal funcionario do que a persoa fose separada ou inhabilitada. E non atoparse, tampouco, incurso en causa de incompatibilidade de conformidade coas previsións normativas aplicables ao respecto. As instancias solicitando tomar parte no proceso selectivo dirixiranse ao alcalde e presentaranse no Rexistro Xeral do Concello, asinadas e durante o prazo de vinte días naturais contados dende o seguinte ao da publicación do anuncio da convocatoria no Boletín Oficial do Estado. Poderán, así mesmo, remitirse na forma determinada, ao efecto, na Lei 39/2015 de 1 de outubro, do Procedemento Administrativo Común das Administracións Públicas. Xunto ás solicitudes debidamente cubertas, segundo modelo que se incorpora no anexo II, achegaranse os documentos que a continuación se indican - Copia do DNI, pasaporte ou documento identificativo equivalente e acreditativo da nacionalidade do/a aspirante. - Documentos acreditativos e xustificativos de reunir os requisitos sinalados na base terceira; (orixinais ou copias compulsadas).  Para acreditación dos requisitos previstos no apartados a) e b) certificacións ou documentos acreditativos equivalentes.  Para acreditación dos restantes requisitos (c, d), declaración responsable asinada polo/a aspirante; que se entenderá por presentada coa presentación da instancia para participar no proceso segundo modelo facilitado no anexo II. Relación dos méritos que aleguen os aspirantes, que deberán achegarse pola orde e coa numeración establecida na base sétima e anexo I. Dita relación de méritos acompañarase dos documentos xustificativos dos mesmos, orixinais ou copias compulsadas; non se terán en conta, nin se valoraran, aqueles que non queden debidamente acreditados, en todos os seus extremos, dentro do prazo de presentación das instancias. Rematado o prazo de presentación de solicitudes, a Alcaldía ditará resolución, no prazo máximo dun mes, pola que declarará aprobada a lista provisional de admitidos/as e excluídos/as. A dita resolución publicarase no Boletín Oficial de Provincia e na páxina web municipal. Na publicación farase constar, apelidos, nome e número do DNI, así como, se é o caso, as causas que motivaran a súa exclusión. Os/as aspirantes excluídos ou omitidos nas ditas relacións disporán dun prazo de dez (10) días hábiles contados a partir do seguinte ao da publicación da resolución no BOP, para reclamación ou subsanación das causas que tiveran motivado a súa exclusión. No caso de non presentarse reclamacións ou subsanacións á lista provisional, elevarase a definitiva. A resolución da Alcaldía, pola que se aproba a lista definitiva de admitidos/as e excluídos/as, que será determinante dos prazos a efectos de posibles impugnacións ou recursos, publicarse do mesmo xeito que a provisional, e incluirá, así mesmo, a composición nominativa do Tribunal, así como o lugar, data e hora na que se cita ao Tribunal para a súa constitución e inicio da valoración dos méritos da fase de concurso. A designación e composición do Tribunal dos procesos selectivos realizarase e farase pública de conformidade co previsto nas base quinta, de tal xeito que, xunto coa Resolución da Alcaldía que aprobe a relación definitiva de admitidos e excluídos, serán designados os seus membros titulares e suplentes, sendo dita resolución obxecto de publicación no Boletín Oficial da Provincia e na páxina web municipal, xunto co lugar, data e hora de inicio do proceso selectivo. En calquera caso, o tribunal se adecuará aos criterios de imparcialidade e profesionalidade, así como aos restantes requisitos previstos ao efecto pola normativa de aplicación, estará composto por cinco membros nomeados pola Alcaldía, cos seus respectivos suplentes, cun presidente, un secretario y tres vogais; todos eles funcionarios de carreira, con nivel de titulación ou especialización igual ou superior ao da praza obxecto da convocatoria. O Tribunal non poderá constituírse, nin actuar, sen a presenza, cando menos, de tres de seus membros, titulares ou suplentes, debendo estar presentes en todo caso o presidente/a e o/a secretario/a. De cada sesión o/a secretario/a levantará acta que asinarán todos os membros do tribunal asistentes, podendo facer constar na mesma os votos en contra/particulares e/ou observacións que se puideran producir por parte dos mesmos, así como calquera outra circunstancia que consideren relevante. Os membros do tribunal absteranse de intervir, e o comunicarán á autoridade convocante, cando concorra algunha das circunstancias previstas no artigo 23.2 de Lei 40/2015, de 01 de outubro, de Réxime Xurídico do Sector Público. Os aspirantes poderán recusar ós membros do tribunal cando concorran aquelas circunstancias, de acordo co sinalado no artigo 24 da citada Lei. Resolverá, por maioría de votos dos seus membros presentes, todas as dúbidas e/ou cuestións que se susciten ó respecto da aplicación e/ou interpretación das normas contidas nestas bases, así como nos supostos non previstos nas mesmas (recabando, no seu caso, a emisión de informe e/ou opinión especializada por parte dos asesores que, ó efecto, poidan ter sido requiridos). Poderá dispoñer a incorporación, nos supostos en que así o estime oportuno (previo acordo formal adoptado ao respecto), e ós efectos da asistencia/colaboración na súa actuación e/ou traballos propios, de asesores; que actuarán con voz e sen voto, limitándose ó exercicio das especialidades técnicas/profesionais en base ás cales foran requiridos para o dito asesoramento. Os membros concorrentes ás sesións do tribunal, e para os efectos de percepcións de asistencias, se clasificarán consonte o disposto no Real Decreto 462/2002 sobre indemnizacións por razóns de servizo. En todo o non previsto nas presentes bases, o procedemento de actuación do tribunal axustarase ó establecido na normativa aplicable á formación da vontade dos órganos colexiados, tanto na Lei 40/2015, de 1 de outubro, de Réxime Xurídico do Sector Público como nas restantes previsións normativas concordantes e/ou substitutivas. O proceso selectivo consistirá na realización dun concurso, describíndose a continuación o contido do mesmo: Fase de concurso Consistirá na valoración, por parte do Tribunal, dos méritos alegados polos aspirantes, de conformidade co baremo recollido a continuación e que, en calquera caso, se adapta ao previsto ao respecto pola Orde de 28 de xaneiro da Consellería de Presidencia, Administracións Públicas e Xustiza (DOG nº 22, de 2 de febreiro de 2009) Serán obxecto de valoración, sen limitación de puntuación, os méritos alegados polos aspirantes para a fase de concurso e presentados conxuntamente coa instancia para tomar parte no proceso selectivo. Dita relación de méritos acompañarase dos documentos xustificativos dos mesmos, orixinais ou copias compulsadas; non se terán en conta, nin se valoraran, aqueles que non queden debidamente acreditados, en todos os seus extremos, dentro do prazo de presentación das instancias. Baremo de méritos (que se resume en cadro incorporado no anexo I) 1. Titulacións académicas oficiais: Tendo en conta o previsto no artigo 76 e na disposición transitoria terceira do texto refundido do estatuto básico do empregado público, as titulacións que se baremarán serán as seguintes: – Título universitario de posgrao, doutor ou equivalente: 3,00 puntos. – Título universitario de grao, licenciado, arquitecto, enxeñeiro ou equivalente: 2,00 puntos. – Técnico superior, diplomado universitario, enxeñeiro técnico, arquitecto técnico, diplomado superior en criminoloxía, ciencias policiais ou equivalente: 1,50 puntos. – Bacharel, técnico ou equivalente: 0,50 puntos. Non se valorará a titulación requirida para o acceso á categoría á que se aspira, agás que se posúa máis dunha. Tampouco se terán en conta, para os efectos de valoración, as titulacións necesarias ou as que se empregasen como vía de acceso para a obtención dunha titulación superior xa valorada. Para os efectos de equivalencia de titulación só se admitirán as recoñecidas polo ministerio competente na materia como títulos académicos de carácter oficial e con validez en todo o territorio nacional, debendo achegarse polo aspirante a correspondente declaración oficial de equivalencia, ou disposición na que se estableza esta e, se é o caso, o BOE en que se publica. Só se valorarán os títulos antes citados, non os cursos realizados para a súa obtención.2. Antigüidade como funcionario de carreira: Para os efectos de valoración da antigüidade só serán tidos en conta os servizos prestados como funcionario de carreira. – Por cada ano de servizos ou fracción superior a seis meses prestados nos corpos de policía local: 0,20 puntos. – Por cada ano de servizos ou fracción superior a seis meses prestados noutros corpos e forzas de seguranza: 0,10 puntos. – Por cada ano de servizos ou fracción superior a seis meses prestados noutros corpos das administracións públicas: 0,05 puntos.3. Formación e docencia: 3.1. Formación profesional continua: 3.1.1. Cursos de formación profesional ou outras actividades formativas desenvoltas directamente pola Academia Galega de Seguridade Pública, ou mediante convenios ou protocolos de colaboración con concellos, deputacións e outras entidades públicas, serán valorados de acordo ao seguinte baremo: – Cada hora presencial en actividades con exame de aproveitamento: 0,025 puntos. – Cada hora a distancia en actividades con exame de aproveitamento: 0,020 puntos. – Cada hora en actividades formativas de asistencia presencial: 0,015 puntos. – Cada hora en actividades formativas de asistencia en formación en liña: 0,010 puntos.3.1.2. Os cursos de manifesto interese policial homologados pola Academia Galega de Seguridade Pública, superados nas Universidades, Administracións públicas ou a través dos plans de formación continua, serán valorados de acordo ao seguinte baremo: – Ata 20 horas lectivas: só asistencia 0,20 puntos; aproveitamento 0,30 puntos. – Entre 21 e 40 horas lectivas: só asistencia 0,35 puntos; aproveitamento 0,50 puntos. – Entre 41 e 70 horas lectivas: só asistencia 0,45 puntos; aproveitamento 0,65 puntos. – Entre 71 e 100 horas lectivas: só asistencia 0,50 puntos; aproveitamento 0,75 puntos. – Entre 101 e 200 horas lectivas: só asistencia 0,75 puntos; aproveitamento 1,00 punto. – Máis de 200 horas lectivas: só asistencia 1,00 punto; aproveitamento 1,30 puntos. Non se terán en conta, para os efectos de valoración: os cursos obrigatorios que formen parte do proceso de selección para o acceso a calquera categoría ou emprego dos corpos e forzas de seguranza; os cursos repetidos, agás que transcorrese un período superior a cinco anos desde a finalización do primeiro curso e os cursos necesarios para a obtención das titulacións do apartado 1, nin a superación das materias destes.3.2. Docencia: 3.2.1. A participación como profesor en cursos ou outras actividades formativas desenvoltas directamente pola Academia Galega de Seguridade Pública, ou mediante convenios ou protocolos de colaboración con concellos, deputacións e outras entidades públicas, dirixidos en particular aos corpos de policía local, ou tamén ao colectivo dos corpos e forzas de seguranza, valoraranse por hora impartida a razón de: – Cada hora en actividades formativas de asistencia presencial: 0,020 puntos. – Cada hora en actividades de formación en liña: 0,015 puntos.3.2.2. A participación como profesor en cursos ou outras actividades formativas de manifesto interese policial dirixidos en particular aos corpos de policía local, ou tamén ao colectivo das forzas e corpos de seguranza, desenvoltas nas universidades, administracións públicas ou a través dos plans de formación continua, valoraranse por hora impartida a razón de: – Cada hora en actividades formativas de asistencia presencial: 0,015 puntos. – Cada hora en actividades de formación en liña: 0,010 puntos. O mesmo curso impartido en máis dunha ocasión só computará unha vez, agás que transcorrese un período superior a cinco anos desde a súa impartición. Os méritos desta epígrafe 3. deberán acreditarse dentro do prazo establecido nas presentes bases, mediante a presentación dos diplomas ou certificados correspondentes, que expresarán claramente os contidos xerais e as horas de formación ou docencia, se é o caso.4. Distincións e recompensas oficiais: – Placa individual ao mérito da policía local: 2,00 puntos. – Placa colectiva ao mérito da policía local: 1,5 puntos. – Medalla ao mérito da policía local: 1,00 punto. – Medalla ou cruz ao mérito policial doutros corpos: 0,75 puntos. – Distinción do órgano colexiado competente do concello: 0,25 puntos.5. Idiomas: O coñecemento doutro idioma distinto ao español e ao galego, acreditado por certificado de Escola Oficial de Idiomas, valorarase a razón de: a) Ciclos. – Certificado de superación do ciclo elemental: 1,00 punto. – Certificado de superación do ciclo superior: 2,00 puntos. b) Niveis. – Certificado superación nivel básico: 0,65 puntos. – Certificado superación nivel intermedio: 1,30 puntos. – Certificado superación nivel avanzado: 2,00 puntos. Só se terá en conta o ciclo ou nivel de máis valor dos que se acrediten. A.6. Lingua galega: – Celga 1: 0,25. – Celga 2: 0,50. – Celga 3: 0,75. – Celga 4: 1,00. – Curso de iniciación: 0,75. – Curso de perfeccionamento: 1,00. – Curso de linguaxe administrativa nivel medio: 1,50. – Curso de linguaxe administrativa nivel superior: 2,00. Só se terá en conta o título de máis nivel dos que se acrediten. O resultado da baremación de méritos realizada polo Tribunal, con arranxo aos criterios sinalados na base anterior, publicarase na páxina web do Concello, con indicación da puntuación obtida por cada aspirante; e os/as aspirantes que o consideren oportuno poderán presentar reclamacións ante o propio tribunal no prazo de dez días hábiles, contados a partir do día seguinte ao da publicación do dito resultado da baremación. Á vista das reclamacións que se presenten e, no caso de ser estimadas, realizaranse as oportunas correccións na baremación e procederase á publicación definitiva no mesmo lugar e forma. Contra esta resolución, poderán as/os interesadas/os interpoñer recurso de alzada conforme o legalmente previsto. Rematado o proceso selectivo, o Tribunal proporá á Alcaldía, para o seu nomeamento na vacante convocada, daquel aspirante que tivera obtido a maior puntuación. Igualmente, o Tribunal tamén elaborará, por orde decrecente de puntuación, unha lista de reserva, para os supostos en que proceda o recurso á mesma, segundo o sinalado no parágrafo seguinte. No caso de renuncia, falecemento, falta de xustificación dos requisitos para o nomeamento, incapacidade absoluta sobrevida, ou outros supostos nos que o aspirante seleccionado non chegue a tomar posesión, o órgano convocante de acordo co disposto no artigo 61.8 do Real Decreto Lexislativo 5/2015, do 30 de outubro, polo que se aproba o texto refundido do estatuto básico do empregado público, poderá substituilo polo seguinte na orde de puntuación da lista complementaria de reserva, segundo a orde de puntuación conseguida. O/A aspirante que resultase seleccionado/a, segundo a proposta realizada ao efecto polo Tribunal, procederá o nomeamento como funcionario/a de carreira do Concello, na categoría convocada, e a efectuar pola Alcaldía; que se realizará, unicamente, unha vez acreditados debidamente requisitos esixidos nas presentes bases. O nomeamento efectuado publicaranse no Diario Oficial de Galicia, sen prexuízo da notificación persoal ao/á interesado/a. A toma de posesión efectuarase dentro do prazo máximo dun mes, a partir da publicación do nomeamento. No acto de toma de posesión o nomeado deberá prometer ou xurar o cargo na forma legalmente establecida. No caso de que o/a aspirante proposto/a, sen causa xustificada, no proceda a dita toma de posesión, no prazo sinalado, perderá todos os dereitos derivados da convocatoria. O anuncio da convocatoria publicarase no BOE e no DOG; e as bases reguladoras da mesma, así como a listaxe provisional e definitiva de admitidos, no Boletín Oficial da Provincia e na páxina web do Concello de Fene. Os restantes anuncios referentes a este proceso serán publicados unicamente na páxina web do Concello de Fene; sen prexuízo do previsto, na base anterior, en relación coa publicación do nomeamento. Así mesmo, poderase obter información en relación coa convocatoria e cantos actos administrativos se deriven dela e das actuacións inherentes, nas propias oficinas municipais. O acordo que aprobe a convocatoria e bases presentes porá fin á vía administrativa, e contra o mesmo poderase interpoñer, directamente, recurso contencioso-administrativo ante os xulgados do contencioso administrativo de Ferrol, no prazo de dous meses contados dende o día seguinte ao da publicación do seu anuncio no BOP da Coruña, segundo o art.46.1 da Lei 29/1998, de 13 de xullo, reguladora da xurisdición contencioso-administrativa. Así mesmo, poderase interpoñer tamén, previamente, recurso potestativo de reposición ante a Xunta de Goberno Local do Concello de Fene, no prazo dun mes contado a partir do día seguinte á dita publicación no BOP da Coruña (artigos 123, 124, 30 e 31 da Lei 39/2015, de 1 de outubro, do Procedemento Administrativo Común das Administracións Públicas). No caso de que se interpoña o recurso potestativo de reposición, ata que sexa resolto expresamente ou se produza a súa desestimación presunta, non se poderá interpoñer o recurso contencioso-administrativo (artigo 123 da Lei 39/2015, de 1 de outubro, do Procedemento Administrativo Común das Administracións Públicas). Contra aquera outros actos e/ou resolucións administrativas que se deriven da convocatoria e bases presentes, e das actuacións do tribunal, poderán ser interpostos, polos interesados, os oportunos recursos, nos supostos e na forma establecidos na Lei 39/2015, de 1 de outubro, do Procedemento Administrativo Común das Administracións Públicas, así como na Lei 29/98, de 13 de xullo, reguladora da xurisdición contencioso-administrativa. (modelo de instancia para participar no proceso) “D./D.ª. con DNI (ou pasaporte) núm., con enderezo na rúa., nº., código postal …., localidade………………………., teléfono ………………………. e correo electrónico …………………………. EXPÓN: 1.º.–Que desexa participar no proceso convocado polo Concello de Fene para a cobertura, mediante quenda de mobilidade, dunha vacante de POLICÍA, segundo convocatoria publicada no Boletín Oficial do Estado nº…………., de data. 2º.– Que a tal efecto, e segundo o sinalado no apartado 4 das bases reguladoras da convocatoria, achégase as seguinte documentación acreditativa dos requisitos esixibles para participar no proceso: – Copia do DNI, pasaporte ou documento identificativo equivalente e acreditativo da nacionalidade do aspirante. – Documentación acreditativa de reunir os requisitos sinalados no apartado a) e b) base terceira, conforme á forma sinalada na mesma. – Relación detallada dos méritos alegados para a fase de concurso, pola orde establecida nas bases da convocatoria, e xustificación documental dos mesmos (orixinais ou copias compulsadas). 3.º.– E, ademais, declaro, baixo a miña responsabilidade, reunir todos os requisitos esixidos para poder participar neste proceso selectivo (referidos á data de finalización do prazo sinalado para a presentación desta solicitude), que coñezo plenamente; declarando, asemade, a veracidade do que aquí expoño, así como dos datos que figuran nesta instancia, comprométome a xustificalo documentalmente cando así sexa requirido. Acreditando, de forma particular, e mediante a presente declaración responsable, o cumprimento dos requisitos fixados nos apartados c) e d) da base terceira, Polo que SOLICITA: Que se teña por presentada esta solicitude e se lle admita para tomar parte no citado proceso. Fene, ____ de ____________ de 2018. Asdo. Don/Dona……………………………………………….…………………………………….” Fene, 10 de agosto de 2018 O alcalde Gumersindo P. Galego Feal